b'\n_START_ARTICLE_\nPo Pre\xc5\xa1ernovi poti\n_START_PARAGRAPH_\nPo Pre\xc5\xa1ernovi poti je kro\xc5\xbena pohodni\xc5\xa1ka pe\xc5\xa1pot, ki povezuje kraje, povezane z otro\xc5\xa1kimi leti Franceta Pre\xc5\xa1erna. Pre\xc5\xa1eren je \xc5\xa1el na Kopanj (zaselek pri Veliki Ra\xc4\x8dni) leta 1807 ali 1808 in tam pre\xc5\xbeivel dve leti, kjer se je pou\xc4\x8deval pri o\xc4\x8detovem stricu Jo\xc5\xbeefu, ki je na Kopanju slu\xc5\xbeboval kot kaplan. _NEWLINE_Pot se za\xc4\x8dne in kon\xc4\x8da v Grosuplju, povezuje \xc5\xa1e Spodnjo Slivnico, Predole, Veliko Ra\xc4\x8dno, Kopanj, Zagradec pri Grosuplju, Bo\xc5\xa1tanj in Malo Mla\xc4\x8devo. Dolga je 20 kilometrov, pohodnik jo prehodi v 8 urah. Vsako leto je 8. februarja organiziran tradicionalni pohod.\n_START_SECTION_\nOpis poti\n_START_PARAGRAPH_\nV Grosuplju se pot za\xc4\x8dne na postajali\xc5\xa1\xc4\x8du \xc5\xbeelezni\xc5\xa1ke postaje proti Turjaku. Nadaljuje po cesti do kri\xc5\xbei\xc5\xa1\xc4\x8da za Dobrepolje, pre\xc4\x8dka \xc5\xbeelezni\xc5\xa1ko progo in zavije desno proti pokopali\xc5\xa1\xc4\x8du, kjer gre po spodnji strani pokopali\xc5\xa1\xc4\x8da na polje in se po makadamu nadaljuje prek polja do vzno\xc5\xbeja Spodnje Slivnice. Tu se odpre pogled na okoli\xc5\xa1ke vasi vse do Pol\xc5\xbeevega. Ponovno pre\xc4\x8dka \xc5\xbeelezni\xc5\xa1ko progo in se strmo povzpne v Spodnjo Slivnico, pri cerkvi zavije levo in nadaljuje skozi vas. Na koncu asfaltirane ceste gre po makadamski poti pribli\xc5\xbeno 300 m skozi gozd. Pri kri\xc5\xbeu prispe na \xc4\x8distino. Usmeri se po poti proti Zavrhu, na pol poti do Zavrha pa pri osamelih smrekah ob poti zavije desno na travnik proti gozdu. Skozi gozd se rahlo vzpenja, na razcepu levo, strmo v hrib. \xc5\xa0ir\xc5\xa1a gozdna cesta vodi vzporedno s terenom, na razcepu zavije desno in se po precej strmem delu spusti do po\xc4\x8ditni\xc5\xa1kih hi\xc5\xa1ic v Seno\xc5\xbeetih nad Predolami._NEWLINE_Skozi Predole se po asfaltirani cesti poda naprej proti Veliki Ra\xc4\x8dni. Pot vodi najprej pod obnovljeno \xc5\xbeelezni\xc5\xa1ko progo, od tu se spusti v Veliko Ra\xc4\x8dno, kjer se pri prvih hi\xc5\xa1ah usmeri levo proti glavni cesti oziroma cerkvi. Pre\xc4\x8dka glavno cesto in pri cerkvi nadaljuje v smeri Kopanja. Z asfaltirane poti zavije na prvem desnem ovinku in po pe\xc5\xa1poti proti vrhu. Za \xc5\xbeupni\xc5\xa1\xc4\x8dem zavije levo \xc4\x8dez dvori\xc5\xa1\xc4\x8de in travnik v gozd in se po severni strani po gozdu vrne na vzhodno stran. Iz gozda pride pri obnovljeni \xc5\xa1oli._NEWLINE_Po cesti se ponovno spusti do Velike Ra\xc4\x8dne in nadaljuje proti gasilskemu domu. Tu zavije na polje po makadamski poti do razcepa, kjer gre levo in nato dvakrat desno. Tik ob gozdni meji pre\xc4\x8dka \xc4\x8dez mosti\xc4\x8dek potok Zelenka. Ob gozdnem robu je razcep, kjer levi dve poti vodita v gozd, desna pa na travnik. Pot po travniku ob potoku \xc5\xa0ica vodi do njegovega izteka v Zato\xc4\x8dno jamo. Za\xc4\x8drtani pot zavije levo v gozd in gre mimo Lazarjeve jame. Nekaj metrov nad vhodom v jamo so lesene stopnice, ki vodijo strmo navzgor do naravnega udora Vir\xc5\xa1nica. Od tu se pot proti severu povzpne na utrjeno makadamsko pot, ki dober kilometer vodi po ravnem delu. Ko pride do poseke v grapi pod cesto, se odpre pogled na Kopanj in Radensko polje. \xc4\x8cez nekaj metrov pot sledi gozdni poti, ki se odcepi v dolino, nadaljuje po desnih odcepih. Ob sestopu s hriba preide na utrjeno makadamsko gozdno cesto, ki po robu Radenskega polja pripelje v Zagradec. _NEWLINE_V Zagradcu se pri prehodu na asfaltirano cesto takoj usmeri levo in skozi vas na polje. Makadamski poti sledi do Bo\xc5\xa1tanjskega hriba in okoli njega mimo cerkve v Bo\xc5\xa1tanju. Ob gospodarski coni se levo poda proti glavni cesti, ki jo pre\xc4\x8dka, in gre naprej skozi Malo Mla\xc4\x8devo, nato \xc4\x8dez polje do kri\xc5\xbei\xc5\xa1\xc4\x8da poljskih poti pod daljnovodi, kjer se priklju\xc4\x8di na pot, ki vodi nazaj na izhodi\xc5\xa1\xc4\x8de.'